‘ไดโดมอน’พ้นฟื้นฟู รอตลาดบูมเพิ่มสาขา
&nbsp;
10 ส.ค. 2554

โพสต์ทูเดย์ — “ไดโดมอน” เฮ! พ้นภาวะล้มละลาย ศาลสั่งออกจากแผนฟื้นฟู ลุยปรับปรุงเพิ่มสาขารองรับตลาดบูม รอกำไร 3 ไตรมาส กลับมาซื้อปี 2555
นายกัมพล ตติยกวี ประธานเจ้าหน้าที่บริหาร บริษัท ไดโดมอน กรุ๊ป (DAIDO) เปิดเผยว่า ศาลล้มละลายกลางมีคำสั่งให้ยกเลิกฟื้นฟูกิจการของไดโดมอน เนื่องจากปฏิบัติตามแผนฟื้นฟูกิจการครบถ้วนสมบูรณ์
นายกัมพล กล่าวว่า การดำเนินการจากนี้จะทบทวนกลยุทธ์แผนงานระยะสั้นและยาว ซึ่งยอมรับว่าในช่วงครึ่งปีหลังนี้ตลาดซบเซา จากการเมือง เศรษฐกิจและน้ำท่วม ทำให้ยอดขายไม่ดีอย่างที่คิด
สำหรับสิ่งที่ต้องเร่งดำเนินงานขณะนี้คือ การปรับปรุงสาขาไดโดมอนที่มีอยู่ทั้งหมด 29 สาขา ซึ่งเริ่มทยอยปรับปรุงสาขาห้างเดอะมอลล์ บางกะปิ คาดแล้วเสร็จเดือน ธ.ค.นี้ และสาขางามวงศ์วาน 
“เราต้องกลับมาทบทวนกลยุทธ์อีกครั้ง ซึ่งตลาดที่ซบเซาทำให้ตัดสินใจยาก ต้องดูการยอมรับของลูกค้า และภาวะตลาดรวม ถ้าตลาดบูมมากๆ จะเร่งปรับปรุงสาขา และลงทุนสาขาเพิ่ม ตามกระแสเงินสดที่มีอยู่ โดยคาดหวังเงินทุนจากตลาดหุ้นไม่ได้ตอนนี้ ขณะที่ยอดขายไม่ได้สูงขึ้นแต่ค่าใช้จ่ายลดลงต่อเนื่อง ถือเป็นจุดเริ่มต้นที่ดี” ผู้บริหาร กล่าว 
สำหรับแผนการนำหุ้นกลับเข้ามาซื้อขายในตลาดหลักทรัพย์อีกครั้งนั้น ผู้บริหาร กล่าวว่า มีเวลาตลอดทั้งปี 2554 ซึ่งกำหนดผลประกอบการต้องมีกำไรติดต่อกัน 3 ไตรมาส หากเป็นไปตามเป้าหุ้นจะกลับมาซื้อขายปี 2555 อย่างเร็ว